**cum atunci**

*Mariana Fulger*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

mai stai în fața sufletului meu

miroase a castane coapte în urbe

și o lună parcă din aripi de fluturi albi

își întinde lumina peste acoperișuri și drumuri

până te scriu, spune depărtării

să-și tragă un scaun pe prispă

hai și tu, singurătate

vom sta toți aici

noaptea e încă la începuturi

iar pe prunduri trosnesc focurile sfârșitului de toamnă

copiii cu ochi mari care am fost

le ocolesc și cântă

în timp ce suflete mature aruncă brațe de scaieți

femeile împart covrigi și mere, și castane coapte

iar bătrânii desfac din minte povești

hai și tu, depărtare și tu, noapte, luați

îți sunt ochii fierbinți ca atunci

iubire a mea fără sfârșit

și-mi spui că stelele sunt orașe ale sufletelor

nu te cred și te încrunți, dar zâmbești

apoi șoptești oriunde ne va duce viața

n-am să te pot uita niciodată

au trecut mulți ani de atunci

și ca atunci te privesc

și te iubesc enorm... și scriu..

\_

Copyright Mariana Fulger